‘Besope’ man ure lank in boom vasgekeerMet die reddingspan se aankoms op die toneel, kon hulle nie die man sien nie (Foto: Reaction Unit South Africa, Facebook) ŉ 58-jarige man is Dinsdagoggend van ŉ krans in Ezindlovini, KwaZulu-Natal, gered nadat hy langer as 12 uur lank in ŉ bos halfpad teen die krans af vasgekeer was. Die man was glo besope toe hy van die krans afgegly en in die bos beland het. Die Reaksie-eenheid van Suid-Afrika (Rusa) is Dinsdagoggend deur ŉ lid van die gemeenskap gekontak oor dié vasgekeerde man. Reaksiebeamptes en paramedici het hulle na die toneel gehaas en die polisie se honde-eenheid het ook later op die toneel opgedaag. Prem Balram, woordvoerder van Rusa, sê by die reddingspan se aankoms op die toneel kon hulle nie die man sien nie. Hulle het hom slegs vanuit ŉ bos teen die krans hoor praat. “Die man het verduidelik dat hy beseer is en in ŉ bos teen die hang van die krans vasgekeer is,” sê Balram. “Terwyl reaksiebeamptes op pad was om die man te red, het hy daarin geslaag om homself uit die bos te bevry en teen die krans af te gly. Gemeenskapslede het hom aan die voet van die krans bygestaan.” Balram sê daar is vasgestel dat die man Maandagaand onder die invloed van alkohol gaan stap het en toe by die krans afgeval het. “Die man het nie ernstige beserings opgedoen nie, maar is per ambulans na ŉ nabygeleë hospitaal vervoer.”